钦定古今图书集成/明伦汇编/氏族典/第188卷 > 萧察
## 钦定古今图书集成/明伦汇编/氏族典/第188卷 > 萧察

按《周书萧察传》，“察字理孙，兰陵人也。梁武帝之孙，昭
明太子统之第三子。幼而好学，善属文，尢长佛义，特
为梁武帝所嘉赏。梁普通六年，封曲江县公。中大通
三年，进封岳阳郡王。历官宣惠将军，知石头戍事，琅
邪彭城二郡太守，东扬州刺史。初，昭明卒，梁武帝舍
察兄弟而立简文。察常怀不平，遂蓄聚货财，交通宾”
客，招募轻侠，折节下之。其勇敢者多归附，左右遂至
数千人。中大同元年，除持节、都督雍梁东益南北秦
五州郢州之竟陵司州之随郡诸军事、西中郎将，领
宁蛮校尉、雍州刺史。太清二年，梁武帝以察兄河东
王誉为湘州刺史，徙湘州刺史张缵为雍州以代察。
缵恃其才望，志气矜骄，轻誉少年。州府迎候有阙，誉
深御之。及至镇，遂托疾不与缵相见。后闻侯景作乱，
颇陵蹙缵。缵惧为所擒，乃轻舟夜遁。梁元帝时镇江
陵，与缵有旧，缵将因之以毙察兄弟。会梁元帝与誉
及信州刺史桂阳王慥各率所领入援金陵，属侯景
已请和，梁武帝诏罢援军。誉自江口将旋湘镇，慥欲
待梁元帝至，谒督府，方还州缵时在江陵，乃贻梁元
帝书曰：“河东戴樯上水，欲袭江陵。岳阳在雍，共谋不
逞。”江陵游军主朱荣又遣使报云：“桂阳住此，欲应誉、
察。”梁元帝信之，乃凿船沉米，斩缆而归。至江陵，收慥
杀之，令其子方等、王僧辩等相继攻誉于湘州。誉又
告急于察，察闻之大怒。察府司马刘方贵潜与元帝
相知，克期袭察。未及发，会察以他事召方贵，方贵疑
谋泄，遂据樊城拒命。察遣使魏益德、杜岸等众军攻
之。方贵窘急，乞师于江陵。元帝乃遣缵援方贵。缵次
大堤，樊城已陷。察擒方贵兄弟及党与，并斩之，乃率
众伐江陵。察既与江陵构隙，恐不能自固，《大统》十五
年，乃遣使称藩，请为附庸。是岁，梁元帝令柳仲礼进
图襄阳，察惧请救，太祖遣开府杨忠率兵援之。十六
年，杨忠擒仲礼，平汉东，察乃获安。太祖命为梁王。魏
恭帝元年，太祖令柱国于谨伐江陵，察以兵会之。及
江陵平，太祖立察为梁主，居江陵东城。察乃称皇帝
于其国，年号大定。追尊其父统为昭明皇帝，庙号高
宗。统妃蔡氏为昭德皇后，又尊其所生母龚氏为皇
太后，立妻王氏为皇后，子岿为皇太子。其庆赏刑威，
官方制度，并同王者。唯上疏则称臣，奉朝廷正朔。又
追赠叔父卲陵王纶太宰，谥曰“壮武。”赠兄河东王誉丞相，谥曰“武桓。”太祖乃置江陵防主，统兵居于西城，
名曰“助防。”外示助察备御，内实兼防察也。察在位八
载，年四十四，保定二年二月薨。其群臣等葬之于平
陵，谥曰“宣皇帝”，庙号“中宗。”察少有大志，不拘小节，虽
多猜忌，而知人善任使，抚将士有恩，能得其死力。性
不饮酒，安于俭素，事其母以孝闻。高祖命其太子岿
嗣位，年号天保。